Diari Oficial de la Generalitat Valenciana


Sumari del DOGV 6290, del 16-06-2010 (2010/6314)

RESOLUCIÓ de 2 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Universitat Politècnica de València i el Centre Superior d'Investigació en Salut Pública (CSISP) per a establir la participació d'ambdós en matèria d'educació i ocupació a través d'un programa de cooperació educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6290

Data del DOGV
:   16-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6314


Data del document
:   02-06-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Centre Superior d'Investigació En Salut Pública
    * investigació universitària
    * salut pública
    * universitat
    * cooperació administrativa
    * investigació científica

RESOLUCIÓ de 2 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Universitat Politècnica de València i el Centre Superior d'Investigació en Salut Pública (CSISP) per a establir la participació d'ambdós en matèria d'educació i ocupació a través d'un programa de cooperació educativa. [2010/6314]  
La Universitat Politècnica de València i el Centre Superior d'Investigació en Salut Pública (CSISP) han subscrit, després de la tramitació prèvia reglamentària, el 23 de març de 2010, un conveni marc de col·laboració per a establir la participació d'ambdós en matèria d'educació i ocupació a través d'un programa de cooperació educativa.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0783/2010, i que figura com a annex d'esta resolució.  
València, 2 de juny de 2010.- El director general del Secretariat del Consell: Ángel Mompó Romero.  
Conveni marc de col·laboració entre la Universitat Politècnica de València i el Centre Superior d'Investigació en Salut Pública per a establir la participació d'ambdós en matèria d'educació i ocupació a través d'un programa de cooperació educativa  
Codi BG14643  
Reunits  
D'una part,  
La Universitat Politècnica de València, d'ara en avant UPV, amb CIF L8338661W, creada amb rang d'universitat en virtut del Decret 495/1971, d'11 de març (BOE de 26 de març de 1971), amb seu al Camí de Vera, s/n, de València (Espanya), i en nom seu i representació el rector Juan Juliá Igual, nomenat pel Decret 64/2005, d'1 d'abril, del Consell de la Generalitat, i en virtut de les atribucions que li conferix l'article 55-d dels Estatuts de la UPV, aprovats pel Decret 253/2003, de 19 de desembre, del Consell.  
I d'una altra part,  
L'empresa o institució Centre Superior d'Investigació en Salut Pública, CSISP, amb CIF Y1037114R i activitat econòmica investigació en salut pública, amb domicili a la localitat de València, amb codi postal 46881, província de València, adreça avinguda Catalunya, número 21, telèfon 178 193 267, fax 310 331 774, correu-e . I en nom seu i representació, Isabel Muñoz Criado, amb DNI 96474109R, que ocupa el càrrec de directora.  
Les parts es reconeixen mútuament la capacitat jurídica suficient per a la firma d'este document i a este efecte,   
Exposen  
1. Que la Universitat Politècnica de València (d'ara en avant UPV) és una entitat de dret públic amb personalitat jurídica pròpia, que exercix activitats de docència, investigació i desenvolupament científic i tecnològic, interessada a col·laborar amb els sectors socioeconòmics per a garantir la formació i inserció laboral òptimes dels seus estudiants i titulats.  
2. Que el Pla Estratègic KVK 6766/2014 establix que és missió de la UPV la formació integral dels estudiants, per mitjà de la creació, el desenvolupament, la transmissió i la crítica de la ciència, de la tècnica de l'art i de la cultura, des del respecte als principis ètics, amb una clara orientació a la consecució d'una ocupació d'acord amb el seu nivell d'estudis.  
3. Que el Centre Superior d'Investigació en Salut Pública (CSISP) es configura com un ens de dret públic dels previstos en l'article 5.2 del Text Refós de la Llei d'Hisenda Pública de la Generalitat Valenciana, adscrit a la Conselleria de Sanitat, i té com a funció principal l'execució de la política de la Conselleria de Sanitat amb relació a la investigació en salut pública. Per al compliment dels seus fins disposarà de la col·laboració necessària de les universitats i de les associacions empresarials, ja que una de les seues competències, reconegudes en l'article 4 lletra i) dels seus estatuts, és «Establir convenis amb organismes públics o privats, tant autonòmics com nacionals i internacionals, per a la realització de projectes d'investigació i d'altres activitats de caràcter científic, tècnic o d'innovació tecnològica».  
El CSISP, per mitjà de la firma d'este conveni, reconeix la transcendència i necessitat que per als estudiants universitaris representa la realització de pràctiques formatives com a part de la seua formació acadèmica.  
4. Que dins de les accions del Pla Estratègic de Formació Complementària s'inclouen les següents:  
- potenciar la realització de pràctiques en empreses i institucions.  
- propiciar els projectes de fi de carrera amb tutors d'empresa/institució,   
amb l'objectiu d'acostar l'estudiant a la realitat professional futura, d'ampliar la seua formació i de reforçar les relacions amb les empreses i institucions col·laboradores.  
5. Que tant la UPV com el CSISP consideren que poden millorar l'execució de les seues tasques respectives per mitjà de la col·laboració en l'estada de pràctiques en empresa en el marc dels Programes de Cooperació Educativa, que regula el Reial Decret 1497/1981, de 19 de juny, del Ministeri de Treball i Seguretat Social, actualitzat pel RD 1845/1994, de 9 de setembre, i adaptat a les característiques de les pràctiques en la UPV per mitjà de normativa aprovada pel Consell de Govern el 14 de desembre de 2006.   
6. Que amb això es pretén donar l'oportunitat a l'estudiant de combinar els coneixements teòrics amb els de caràcter pràctic i d'incorporar-se al món professional després de la finalització del programa amb un mínim d'experiència, formació en àrees operatives de les empreses i visió real dels problemes que sorgixen en el treball quotidià.  
En conseqüència, s'acorda este conveni de col·laboració i amb les següents:  
Condicions  
1. S'establix un Programa de Cooperació Educativa per mitjà d'este conveni amb el CSISP a fi de reforçar la formació dels estudiants de la Universitat en les àrees operatives per a aconseguir professionals amb una visió real dels problemes i de les seues interrelacions i preparar la seua incorporació futura al món del treball.  
2. El Programa de Cooperació Educativa s'establix amb el CSISP per a la formació dels estudiants que es relacionaran en els annexos a este conveni, subscrits a este efecte. En estos annexos es detallarà la situació acadèmica dels estudiants, així com la duració i condicions de les pràctiques. Les activitats que hauran de realitzar els estudiants es descriuran en el projecte formatiu que s'adjuntarà a cada annex.  
3. El programa s'ha elaborat de manera que garantix la dedicació a les activitats en el CSISP amb una duració que no excedix el cinquanta per cent del temps total del curs acadèmic.  
4. En la Universitat Politècnica de València hi ha una Comissió de Relacions Universitat-Empresa integrada per les persones que es relacionen i que coordinarà i resoldrà totes les qüestions que sorgisquen durant el desenvolupament del programa:  
- Director de Polítiques d'Ocupació i/o subdirector del Servici Integrat d'Ocupació.  
- Cap de Secció i/o responsable de les pràctiques en empresa del SIE.  
- Director/a i/o subdirector/a de relacions amb l'empresa del centre o director/a del departament, segons corresponga.  
- Tècnic o responsable de les pràctiques en empresa en el centre o departament.  
En el Centre Superior d'Investigació en Salut Pública hi ha una Unitat de Formació que serà l'organisme per mitjà del qual es canalitzaran i coordinaran totes les qüestions que sorgisquen en relació amb el desenvolupament del Programa de Cooperació Educativa.  
5. La UPV nomenarà una persona com a tutor/a del programa en la Universitat que orientarà l'estudiant en aquelles qüestions que es plantegen durant la realització de les pràctiques.  
Així mateix, el CSISP designarà d'entre els seus membres un professional que actuarà com a tutor/a de l'estudiant, preferiblement de l'àrea que més convinga a l'objecte de les pràctiques, que dirigirà la seua formació durant el període de pràctiques en el centre i la valorarà després de la seua finalització. Per això, tan bon punt finalitze el període formatiu, el CSISP expedirà un certificat als estudiants, amb menció expressa de l'àrea en què ha estat orientada la seua formació, la seua duració i el seu rendiment.  
6. Els estudiants inscrits en el programa estaran subjectes al règim i horari que es determine, sota la supervisió del tutor/a que, dins del centre i en estreta col·laboració amb el tutor/a del programa en la Universitat, vetllarà per la seua formació.  
7. El CSISP facilitarà als estudiants l'assistència a la Universitat per a la realització d'exàmens i activitats acadèmiques d'assistència obligatòria.  
8. En l'annex al conveni es proveirà l'aportació per part del CSISP d'una quantia econòmica en concepte de borsa d'estudis o ajuda a l'estudi, que serà satisfeta en la forma que oportunament ambdues parts determinen.  
9. La participació del CSISP en el programa no implica l'adquisició de més compromisos que els estipulats en este conveni i en cap cas es derivaran obligacions pròpies d'un contracte laboral.  
10. Com que no es tracta d'una relació de caràcter laboral entre l'estudiant i el CSISP, en el cas que en finalitzar els estudis l'estudiant s'incorpore a la plantilla del CSISP, el temps d'estada no es computarà a l'efecte d'antiguitat, ni eximirà del període de prova.  
11. En finalitzar el programa, el CSISP expedirà un certificat als estudiants, amb menció expressa de l'especialitat a què ha estat orientada la seua formació, la seua duració i el seu rendiment.  
12. La Universitat Politècnica de València subscriu una pòlissa de responsabilitat civil que cobrix els riscos que com a conseqüència de l'activitat de l'estudiant dins del CSISP pogueren derivar-se'n i una pòlissa d'accidents de treball que comprén els sinistres de mort i invalidesa permanent, l'assistència medicoquirúrgica i els gastos sanitaris.  
13. L'estudiant haurà de tindre l'autorització prèvia, expressa i per escrit, dels tutors/es que supervisen la seua formació a l'hora d'utilitzar documentació o informació de qualsevol tipus que siga propietat del CSISP, i no podrà, en cap cas, utilitzar documents originals o còpies d'estos sense l'aprovació expressa del seu tutor/a en el CSISP.  
L'estudiant estarà subjecte al règim i dedicació que s'establisca en el programa, i haurà d'aplicar-se amb tota diligència a les tasques que li encomanen i mantindre's en contacte amb els seus tutors; així mateix es compromet a guardar el secret professional amb rigor absolut i a no utilitzar en cap cas la informació arreplegada en el CSISP amb l'objecte de fer-ne publicitat o de comunicar-la a tercers, així com a no explotar els treballs duts a terme durant les pràctiques, reflectits en l'annex que a este efecte se subscriga, sense l'autorització expressa en ambdós casos del CSISP. Este compromís no sols serà vàlid durant el període de realització efectiva de les pràctiques, sinó també després de la seua finalització. Esta circumstància s'arreplegarà en un document de confidencialitat que s'adjuntarà a l'annex corresponent, que regule específicament les seues pràctiques i que l'estudiant firmarà.   
14. El CSISP facilitarà a l'estudiant la informació i formació adequades, així com els equips i mitjans de protecció en matèria de prevenció de riscos laborals.  
15. Este conveni de col·laboració estarà vigent fins a la fi d'este curs acadèmic (30 de setembre), i es prorrogarà tàcitament per a cada curs, mentre no hi haja denúncia expressa de qualsevol de les parts, que haurà de ser comunicada per escrit a l'altra part abans de l'inici del següent curs acadèmic.  
16. D'acord amb l'article 5 de la Llei Orgànica 15/1999, de 13 de desembre, de Protecció de Dades de Caràcter Personal, pel qual es regula la recollida de dades, li informem que les seues dades s'inclouran en un fitxer automatitzat amb la finalitat exclusiva de gestió d'ocupació, pràctiques en empresa i formació per a l'ocupació, així com per a la realització d'enquestes, estudis i promoció d'activitats pròpies del Servici Integrat d'Ocupació de la Universitat Politècnica de València. Vosté pot exercir el seu dret d'accés a esta informació per a cancel·lar-la o rectificar-la, dirigint-se al Servici Integrat d'Ocupació, camí de Vera, s/n, edifici 6G, 46932 València.  
Així ho acorden, i en prova de conformitat, firmen per duplicat i a un sol efecte, este document en el lloc i la data indicats més amunt.  
València, 23 de març de 2010   
Per la Universitat Politècnica de València,  
El director delegat de Polítiques d'Ocupació (per delegació de firma del rector d'01.09.2008): José Carlos Ayats Salt.  
Pel Centre Superior d'Investigació en Salut Pública,  
La directora: Isabel Muñoz Criado.